Δεν είναι πλάκα! Πάει για το 2019 η Πλατεία Ελευθερίας

Άλλη μια έκπληξη μπορεί να δοκιμάσει ο δήμαρχος και το Δημοτικό Συμβούλιο Λευκωσίας αλλά και χιλιάδες Λευκωσιάτες, αν τελικά επιβεβαιωθούν οι πληροφορίες του «Φ» ότι η πλατεία Ελευθερίας δεν τελειώνει ούτε το 2017 ούτε το 2018 αλλά, αν όλα πάνε καλά, θα ολοκληρωθεί το 2019.

Οι ανησυχίες προέκυψαν ύστερα από επιτόπια επίσκεψη της Κεντρικής Επιτροπής Αλλαγών και Απαιτήσεων (ΚΕΑΑ) στην πλατεία και την ενημέρωση της οποίας έτυχαν τα μέλη της.

ΔΙΑΒΑΣΤΕ ΕΠΙΣΗΣ: Κατάντησε ανέκδοτο η Πλατεία Ελευθερίας (εικόνες)

Οι ανησυχίες προέκυψαν παρά το γεγονός ότι ο εργολάβος ενέτεινε τις προσπάθειές του το τελευταίο διάστημα και μετέφερε στο εργοτάξιο αυξημένο αριθμό εργαζομένων αλλά και εργοδηγών με σκοπό την επίσπευση των εργασιών.

Σύμφωνα με πληροφορίες, στο πλαίσιο της επίσπευσης των εργασιών ο εργολάβος έριξε στη δουλειά και τέσσερις επιστάτες του οι οποίοι εργοδοτούνταν στο εξωτερικό και διαθέτουν αρκετή εμπειρία στις κατασκευές. Κατά τη διάρκεια της επίσκεψης στο εργοτάξιο ο εργολάβος ανέφερε, σύμφωνα με πληροφορίες του «Φ», ότι το έργο θα ολοκληρωθεί μέχρι το καλοκαίρι του 2018.

ΔΙΑΒΑΣΤΕ ΑΚΟΜΗ: Δεν έχει τέλος η πλατεία Ελευθερίας

Από πλευράς του ο εκπρόσωπος του αρχιτέκτονα, ο οποίος αφίχθη στην Κύπρο από την Αγγλία ειδικά για το θέμα της πλατείας Ελευθερίας, εκτιμά, σύμφωνα πάντα με τις πληροφορίες του «Φ», ότι το έργο δεν μπορεί να ολοκληρωθεί εντός του 2018 και ότι τελικά θα παραδοθεί εντός του 2019.

Ο αρχιτέκτονας φέρεται να ανέφερε ότι υπάρχει χρόνος ακόμη για την υλοποίηση του έργου.

Το έργο φαίνεται να σκαλώνει στην κατασκευή και τοποθέτηση των γυαλιών του δυτικού στηθαίου που, όπως έγραψε ήδη ο «Φ», θα έχουν κλίση προς τα κάτω αλλά και προς τη μία πλευρά. Όπως επίσης έγραψε ο «Φ», μέχρι πρόσφατα, ούτε ο εργολάβος ούτε και ο αρχιτέκτονας αναλάμβαναν την ευθύνη της ασφάλειας του συγκεκριμένου στηθαίου. Φαίνεται, ωστόσο, ότι οι δύο πλευρές κατέληξαν και τώρα θα ζητηθούν προσφορές για την κατασκευή του γυαλιού στο εξωτερικό.

Σύμφωνα με πληροφορίες του «Φ», τελικά εξέφρασαν ενδιαφέρον δύο εταιρείες οι οποίες εδρεύουν στη Βρετανία αλλά οι διαδικασίες αναμένεται να ολοκληρωθούν τους πρώτους μήνες του 2018. Η τοποθέτηση των γυαλιών απαιτεί, όπως μας ελέχθη, μεγάλη ακρίβεια η οποία με τη σειρά της απαιτεί χρόνο.

Θα πρέπει επίσης να λεχθεί ότι η νέα διαδικασία δεν θα επιφέρει μόνο επιμήκυνση του χρόνου ολοκλήρωσης αλλά και αύξηση του συνολικού κόστους.